Panayiotou-moord: Sangoma vertel ‘skieter’ wou hom reinigChristopher Panayiotou (heel regs met sy rug na die kamera) en sy twee medebeskuldigdes, Sinethemba Nenembe en Zolani Sibeko in die beskuldigdebank in die hooggeregshof in Port Elizabeth (17 Oktober 2016) Foto: ANA Zoleka Zekani is as getuie geroep op die vierde dag van die moordverhoor teen Christopher Panayiotou en sy twee medebeskuldigdes, Sinethemba Nenembe en Zolani Sibeko. Die staat beweer die drie het saamgesweer om Christopher se vrou, Jayde, te vermoor. Sy is twee keer deur haar rug en een keer deur die kop geskiet. Vumazonke is vroeër vanjaar ná ŉ kort siekte in aanhouding dood. Die besonderhede van ŉ toksikologieverslag rondom sy dood is nog nie bekendgemaak nie. Zekani het Maandag aan die staatsaanklaer, adv. Marius Stander, gesê Vumazonke het een oggend in April 2015 na haar huis in Kwanobuhle gekom, ŉ week voordat sy ŉ verklaring aan die polisie afgelê het. Sy het gesê sy was omstreeks 07:00 saam met haar man in die bed toe hulle ŉ klop aan hul kamerdeur gehoor het. Volgens Zekani was dit die oggend koud en het sy Vumazonke bewend by die deur aangetref. Sy het verduidelik dat Vumazonke haar gevra het om hom “te reinig”, maar dat sy geweier het nadat sy gehoor het wat hy haar vertel het. “Weens die skok is ek kombuis toe om water te kry,” het Zekani gesê. Sy het gesê sy het daarna buite die huis gestap waar sy ŉ sak met ŉ skootrekenaar en boeke in gesien staan het. Sy het Vumazonke oor die sak gevra, maar hy het dit net op sy skouer gesit en geloop. Volgens die staat het Vumazonke kort nadat hy Jayde doodgeskiet het, die sangoma besoek om “gereinig” te word. Hy het Jayde se sak en skootrekenaar in sy besit gehad. Stander het voorheen gesê Vumazonke se besoek aan die sangoma hou direk verband met sy inhegtenisneming deur die polisie. Gedurende Maandag se verrigtinge het die staat ŉ aansoek ingedien volgens artikel 3 van die Wysigingswet op die Bewysreg sodat die hof kan hoor wat Vumazonke aan sy tannie gesê het. Stander het gesê hy weet die getuienis is hoorsê, maar dat die wet voorsiening maak vir sekere omstandighede waarin hoorsê-getuienis toegelaat word. “Die aard van die getuienis sal nie ŉ direkte implikasie op die beskuldigdes voor die hof hê nie,” het Stander gesê. Adv. Terry Price en adv. Peter Daubermann het albei aangevoer dat hul kliënte benadeel sal word indien hoorsê-getuienis toegelaat word. “Die benadeling wat in ag geneem moet word, is dat Vumazonke nie teenwoordig is nie. Ek weet dat indien Vumazonke hier was, sou sy regsverteenwoordiger hierdie getuienis beveg het en gesê het dat hy nooit [by die sangoma] was nie. Maak nie saak wat Stander nou aan die hof sê nie, dit is ŉ skulderkenning. Dit is te gevaarlik,” het Price gesê. Daubermann het gesê aangesien Vumazonke nie teenwoordig is nie sal dit vir die verdediging onmoontlik wees om die geloofwaardigheid van die hoorsê-getuienis te toets. Regter Dayalin Chetty het die staat se aansoek van die hand gewys en die hof is nie toegelaat om die getuienis aan te hoor nie. Panayiotou word daarvan beskuldig dat hy die meesterbrein agter Jayde se ontvoering en moord is. Die staat voer aan hy het Luthando Siyoni, ŉ uitsmyter by sy Infinity-nagklub, betaal om Vumazonke as sluipmoordenaar te huur. Vumazonke is glo deur Sinethemba Nenembe bygestaan om die ontvoering en moord uit te voer. Sibeko is in Julie vanjaar in hegtenis geneem nadat hy deur sy selfoon verbind is met die saak. Hy was glo saam met Nenembe en Vumazonke by die kompleks waar Jayde ontvoer is. Siyoni het intussen staatsgetuie geword. Die verhoor duur voort. Lees alle vorige berigte oor Christopher Panayiotou op Maroela Media.